EL Επίσημη Εφημερίδα της Ευρωπαϊκής Ένωσης C 48/134

Γνωμοδότηση της Ευρωπαϊκής Οικονομικής και Κοινωνικής Επιτροπής με θέμα «Οδηγία του Ευρωπαϊκού Κοινοβουλίου και του Συμβουλίου για την τροποποίηση της οδηγίας 97/68/ΕΚ όσον αφορά τις διατάξεις για τους κινητήρες που διατίθενται στην αγορά στο πλαίσιο του ευέλικτου συστήματος»

COM(2010) 362 τελικό — 2010/0195 (COD)

2011/C 48/23

Μόνος εισηγητής: ο κ. PEZZINI

Το Συμβούλιο της Ευρωπαϊκής Ένωσης, στις 7 Σεπτεμβρίου 2010 και το Ευρωπαϊκό Κοινοβούλιο, στις 7 Σεπτεμβρίου 2010 αποφάσισαν, σύμφωνα με το άρθρο 114 της Συνθήκης για τη Λειτουργία της Ευρωπαϊκής Ένωσης (ΣΛΕΕ), να ζητήσουν τη γνωμοδότηση της Ευρωπαϊκής Οικονομικής και Κοινωνικής Επιτροπής για την

Οδηγία του Ευρωπαϊκού Κοινοβουλίου και του Συμβουλίου για την τροποποίηση της οδηγίας 97/68/ΕΚ όσον αφορά τις διατάξεις για τους κινητήρες που διατίθενται στην αγορά στο πλαίσιο του ευέλικτου συστήματος

COM(2010) 362 τελικό – 2010/0195 (COD)

Το ειδικευμένο τμήμα «Ενιαία αγορά, παραγωγή και κατανάλωση», στο οποίο ανατέθηκαν οι σχετικές προπαρασκευαστικές εργασίες, επεξεργάστηκε τη γνωμοδότησή του την 1η Σεπτεμβρίου 2010.

Κατά την 465η σύνοδο ολομέλειάς της, της 15ης και 16ης Σεπτεμβρίου 2010 (συνεδρίαση της 16ης Σεπτεμβρίου 2010), η Ευρωπαϊκή Οικονομική και Κοινωνική Επιτροπή υιοθέτησε ομόφωνα την ακόλουθη γνωμοδότηση.

1. Συμπεράσματα και συστάσεις

1.1 Η ΕΟΚΕ φρονεί ότι ο στόχος της κυκλοφορίας στην αγορά μη οδικών κινητών μηχανημάτων - ΜΟΚΜ - με ακόμα χαμηλότερες εκπομπές μονοξειδίου του άνθρακα, οξειδίου του αζώτου, υδρογονανθράκων και σωματιδίων (1) και με ακόμα μεγαλύτερο σεβασμό στο περιβάλλον είναι αναπόφευκτος, ανταποκρίνεται δε στον στόχο της μείωσης των επικίνδυνων για την υγεία και για το κλίμα εκπομπών που έχει θέσει η ΕΕ με ορίζοντα το 2020.

1.2 Η ΕΟΚΕ πιστεύει ωστόσο ότι, στην περίοδο παγκόσμιας κρίσης, σε επίπεδο χρηματοπιστωτικό, οικονομικό και απασχόλησης, πρέπει να διασφαλισθούν για την ευρωπαϊκή βιομηχανία παραγωγής κινητήρων ΜΟΚΜ τα εξής:

— κατάλληλο επίπεδο ανταγωνιστικότητας,

— χρόνος και δυνατότητα για την έρευνα και την τεχνολογική ανάπτυξη,

— επαρκής ευελιξία για παραγωγικές και καινοτόμους εφαρμογές και για τις απαραίτητες τροποποιήσεις στις εγκαταστάσεις (2), οι οποίες θα επιτρέψουν, χωρίς τον κίνδυνο κρίσης στην απασχόληση, την επίτευξη και το σεβασμό των προβλεπόμενων στόχων όσον αφορά τα όρια εκπομπών.

1.3 Η ΕΟΚΕ στηρίζει την πρόταση της Επιτροπής να φτάσει στο 50 % το ποσοστό ευελιξίας για τους κλάδους που ήδη καλύπτονται από το ευέλικτο σύστημα βάσει της οδηγίας ΜΟΚΜ (3) και να προσαρμοσθεί στους προβλεπόμενους μηχανισμούς ο συνολικός αριθμός κινητήρων που θα διατεθούν στην αγορά, καθώς και την πρόταση που αφορά την ένταξη των αυτοκινηταμαξών και σιδηροδρομικών μηχανών στο ευέλικτο σύστημα, με ποσοστό ευελιξίας 20 %.

1.4 Όπως η ΕΟΚΕ έχει ήδη υπογραμμίσει στο παρελθόν (4), «η πιστοποίηση κινητήρων που λειτουργούν με τα καύσιμα αναφοράς διασφαλίζει την θέση τους σε κίνηση εκείνων που συμβαδίζουν με τις οριακές τιμές της φάσης ΙΙΙΒ. Πάντως, οι εκπομπές δεν θα δύνανται να ανταποκρίνονται στις νέες οριακές τιμές παρά μόνο αν τα κατάλληλα καύσιμα διατίθενται πράγματι στην αγορά».

1.4.1 Δεδομένης της αναγκαίας τεχνολογίας, για την επίτευξη των ορίων που προβλέπονται στη φάση ΙΙΙ Β (5) για τις εκπομπές σωματιδίων και NOx (6), η περιεκτικότητα σε θείο του καυσίμου πρέπει να βρίσκεται κάτω από τα σημερινά επίπεδα σε πολλά κράτη μέλη, ενώ είναι απαραίτητο να καθορισθούν τα χαρακτηριστικά του καυσίμου αναφοράς.

1.5 Για την επίτευξη των στόχων, η ΕΟΚΕ κρίνει αναγκαίο όχι μόνο τον καθορισμό αυστηρών οριακών τιμών, αλλά και τη θέσπιση διαδικασιών δοκιμών που θα ανταποκρίνονται στις πραγματικές συνθήκες, με περιορισμό της χρήσης των εργαστηριακών δοκιμών, οι οποίες δίνουν θεωρητικά αποτελέσματα, και των αντικρουόμενων μεθοδολογιών κατά τον έλεγχο των εκπομπών. Κρίνεται επίσης αναγκαία η συλλογή, κατά τρόπο ακριβή, στοιχείων για τη συμπεριφορά των αερίων που εκπέμπουν τα μη οδικά κινητά μηχανήματα κατά τη χρήση τους, και όχι μόνο για τη συμπεριφορά και τις εκπομπές των κινητήρων, που ελέγχονται στη δοκιμαστική φάση.

1.6 Η ΕΟΚΕ επισημαίνει τον προβληματισμό της σχετικά με την τήρηση των προθεσμιών που προβλέπονται για τη θέση σε ισχύ της φάσης ΙΙΙ Β ή της φάσης IV και των σχετικών διαδικασιών έγκρισης και διερωτάται ως προς τη σκοπιμότητα να παραταθεί κατά δύο έτη η προθεσμία για την υλοποίηση της φάσης ΙΙΙ Β και κατά τρία έτη όσον αφορά τη φάση IV, προκειμένου να διασφαλισθεί η πραγματική και πλήρης συμμόρφωση με όσα αυτές προβλέπουν.

1.7 Η ΕΟΚΕ φρονεί ότι οι ευέλικτοι μηχανισμοί προσαρμογής και ο χρόνος που διατίθεται για τη μετάβαση μεταξύ των διαφόρων φάσεων είναι ιδιαίτερα επαχθείς και δεσμευτικές για τις ΜΜΕ, καθώς το προβλεπόμενο κόστος για τις μηχανές και τους κινητήρες, ιδίως των αναγκαίων για την Ε&ΤΑ και για την πιστοποίηση της συμμόρφωσης, είναι, προφανώς, ακόμη πιο επαχθές για τη μικρή επιχείρηση σε σύγκριση με τους μεγάλους βιομηχανικούς ομίλους.

1.8 Η ΕΟΚΕ φρονεί ότι, δεδομένου ότι «η μηχανική χειροτέρευση των μη οδικών μηχανημάτων είναι, πιθανόν, ταχύτερη από τη χειροτέρευση των κινητήρων τους» (7), είναι σημαντικό να λαμβάνονται υπόψη οι εκπομπές που παράγονται καθ' όλη τη διάρκεια ζωής των κινητήρων, ακόμη και μετά την αντικατάσταση των μηχανικών μερών του οχήματος, και να εισαχθούν γενικά αποδεκτές τεχνικές προδιαγραφές ανθεκτικότητας, που θα μειώνουν την επιδείνωση των επιπέδων εκπομπών που παρατηρείται με το πέρασμα του χρόνου.

1.9 Η ΕΟΚΕ εκτιμά ότι τα πιστοποιητικά που προβλέπονται στο παράρτημα Ι θα πρέπει να περιλαμβάνουν όχι μόνο δείγμα των ετικετών διάθεσης στην αγορά με το ευέλικτο σύστημα και δείγμα της συμπληρωματικής ετικέτας, αλλά και επιμέρους περιγραφή των υποχρεωτικών μέσων για τη συμμόρφωση με τις οριακές τιμές που προβλέπουν οι διατάξεις βάσει των οποίων δόθηκε η έγκριση.

1.10 Η ΕΟΚΕ κρίνει ζωτικής σημασίας την προώθηση κοινών προσπαθειών, σε ευρωπαϊκό και διεθνές επίπεδο, για τη θέσπιση ενιαίων και γενικά αποδεκτών τεχνικών προδιαγραφών, προκειμένου να προωθηθούν οι ανταλλαγές σε παγκόσμιο επίπεδο στον κλάδο, και να εναρμονισθούν ακόμη περισσότερο τα όρια εκπομπών που ισχύουν στην Κοινότητα με αυτά που ισχύουν ή προβλέπονται σε τρίτες χώρες.

1.11 Η ΕΟΚΕ συνιστά να καταρτισθούν επικαιροποιημένες κατευθυντήριες γραμμές εφαρμογής προκειμένου να διευκολυνθεί η εφαρμογή των διατάξεων που προβλέπονται κατά τα διάφορα στάδια, όχι μόνον από τους κατασκευαστές κινητήρων αλλά και, κυρίως, από τους κατασκευαστές μηχανημάτων, σε συνδυασμό με μια συμμετοχική διαδικασία ανάλυσης προοπτικών όσον αφορά τόσο τους ορίζοντες που διανοίγονται για την προστασία του περιβάλλοντος με τους κινητήρες ΜΟΚΜ όσο και τις δυνατότητες ενθάρρυνσης της χρήσης οικολογικών σημάτων σε αυτόν τον τομέα.

1.11.1 Η ενημερωτική εκστρατεία πρέπει να καταστήσει σαφές, όχι μόνον στους κατασκευαστές ΜΟΚΜ και μηχανών, όπου ενσωματώνονται οι τροποποιημένοι κινητήρες αλλά και στους τελικούς χρήστες, ότι απαιτείται η ορθή εφαρμογή των προβλεπόμενων διατάξεων κατά τα διάφορα στάδια προώθησης δραστηριοτήτων με χαμηλότερο επίπεδο εκπομπών, με την ανάπτυξη νέων «πράσινων» επαγγελματικών ειδικοτήτων και μορφών χρήσης, καθώς και με τη διαμόρφωση ευρωπαϊκού συστήματος πιστοποίησης των νέων δεξιοτήτων και ενδεδειγμένων μηχανισμών στήριξης, με τη βοήθεια των κοινωνικών εταίρων και των δημοσίων αρχών.

2. Εισαγωγή

2.1 Η οδηγία 97/68/ΕΚ (ΜΟΚΜ - Μη Οδικά Κινητά Μηχανήματα) αφορά κινητήρες ανάφλεξης με συμπίεση, ισχύος μεταξύ 18kW και 560kW. Καθορίζει δε τα όρια εκπομπών μονοξειδίου του άνθρακα, οξειδίων του αζώτου, υδρογονανθράκων και σωματιδίων. Η οδηγία θέτει ολοένα αυστηρότερες οριακές τιμές, σε διάφορες φάσεις, που ανταποκρίνονται σε διαφορετικές ημερομηνίες και προβλέπουν την προσαρμογή των ανωτάτων ορίων εκπομπών αερίων ρύπων από:

— Κινητήρες ντίζελ εγκατεστημένους σε δομικά μηχανήματα,

— Μηχανήματα γεωργικής και δασοκομικής χρήσης,

— Αυτοκινητάμαξες και σιδηροδρομικές μηχανές,

— Πλοία εσωτερικής ναυσιπλοΐας,

— Κινητήρες σταθερής ταχύτητας,

— Μικρούς βενζινοκινητήρες, που βρίσκονται σε διάφορους τύπους μηχανημάτων.

2.2 Οι διατάξεις ΜΟΚΜ, επί των οποίων η ΕΟΚΕ έχει εκφράσει εκτενέστερα τη γνώμη της στο παρελθόν (8), έχουν υποβληθεί σε διάφορες τροποποιήσεις, με την Οδηγία 2001/63/ΕΚ, την Οδηγία 2002/88/ΕΚ και την Οδηγία 2004/26/ΕΚ. Η τελευταία καθιέρωσε ένα ευέλικτο σύστημα για τη διευκόλυνση της μετάβασης στα διάφορα επίπεδα επιτρεπόμενων εκπομπών.

2.3 Τέλος, η οδηγία 2010/26/ΕΕ της Επιτροπής, την 31η Μαρτίου 2010, παρέτεινε έως τις 31 Ιουλίου 2013 την περίοδο παρέκκλισης για τους βενζινοκινητήρες ανάφλεξης με σπινθήρα που χρησιμοποιούνται σε ορισμένες μικρές φορητές συσκευές, ενώ αποσαφήνισε ορισμένους τεχνικούς μηχανισμούς έγκρισης που είναι αναγκαίοι για την τήρηση των απαιτήσεων του σταδίου IIIB. Επίσης, η εν λόγω οδηγία απλοποίησε τη διοικητική διαδικασία για εφαρμογές στο πλαίσιο του ευέλικτου συστήματος.

2.4 Παρόμοιες διατάξεις υπάρχουν στις Ηνωμένες Πολιτείες και, σε μικρότερο βαθμό, στην Ιαπωνία, ενώ άλλες σημαντικές οικονομικές δυνάμεις όπως η Κίνα, η Ινδία, η Ρωσία ή η Βραζιλία δεν έχουν σχετικές διατάξεις.

2.5 Τα εισαχθέντα ευέλικτα συστήματα ανταποκρίνονται στην ανάγκη να επιτραπεί στις επιχειρήσεις να προσαρμοσθούν στα νέα πρότυπα, καθώς οι τεχνικές λύσεις που θα επιτρέπουν στους κινητήρες να σέβονται τα όρια της φάσεις ΙΙΙ Β «σε γενικές γραμμές δεν έχουν ολοκληρωθεί ακόμη», ενώ «οι κατασκευαστές μηχανημάτων πρέπει να εντείνουν τις δραστηριότητές τους στον τομέα της έρευνας και ανάπτυξης προκειμένου να διασφαλίσουν πως κινητήρες που θα πληρούν τις προδιαγραφές της φάσης ΙΙΙ Β θα διατεθούν στην αγορά σε εύλογο χρονικό διάστημα» (9).

2.6 Από την άλλη πλευρά, η ευρωπαϊκή βιομηχανία παραγωγής ΜΟΚΜ έχει πληγεί σημαντικά, μετά το φθινόπωρο του 2008, από τις επιπτώσεις τις παγκόσμιας οικονομικής και χρηματοπιστωτικής κρίσης, ιδίως στους τομείς των δομικών (10) και αγροτικών μηχανημάτων.

2.6.1 Για να διασφαλισθεί η ανάπτυξη της βιομηχανίας σε ένα πλαίσιο προστασίας του περιβάλλοντος, πρέπει:

— να διατηρηθεί η ανταγωνιστικότητα της ευρωπαϊκής βιομηχανίας ΜΟΚΜ, με την άμβλυνση των άμεσων επιπτώσεων της οικονομικής κρίσης·

— να επιτραπεί στη βιομηχανία η συνέχιση της χρηματοδότησης των δραστηριοτήτων Ε&ΤΑ, προς όφελος κάθε τύπου προϊόντος, στο πλαίσιο της φάσης ΙΙΙ Β·

— να περιορισθούν οι εκπομπές με την αντικατάσταση παλαιών ΜΟΚΜ από καθαρότερους κινητήρες.

2.7 Η σύγκλιση των νομοθεσιών των κρατών μελών όσον αφορά τις προς υιοθέτηση διατάξεις κατά των εκπομπών αερίων ρύπων και σωματιδίων που παράγουν οι κινητήρες εσωτερικής καύσης που εγκαθίστανται σε μη οδικά κινητά μηχανήματα ρυθμίζεται από κοινοτικές διατάξεις, με περιορισμένα ευέλικτα συστήματα, που θέτουν ολοένα αυστηρότερα όρια εκπομπών, εντός των προθεσμιών προσαρμογής που ήδη έχουν προγραμματισθεί.

2.8 Η Επιτροπή έχει θέσει ως στόχο την άμβλυνση, στο μέτρο του δυνατού, των αυστηρών διατάξεων που θεσπίστηκαν, λαμβανομένου υπόψη του αντικτύπου της οικονομικής κρίσης και της ανάγκης να ενταθούν οι προσπάθειες για την έρευνα και την τεχνολογική ανάπτυξη, την εφαρμογή καινοτομιών και την τεχνική τυποποίηση.

3. Η πρόταση για την τροποποίηση της οδηγίας

3.1 Η πρόταση προβλέπει τις ακόλουθες τροποποιήσεις στην οδηγία 97/68/ΕΚ.

3.1.1 Αύξηση του ποσοστού του αριθμού κινητήρων, που χρησιμοποιούνται για τη λειτουργία χερσαίων μηχανημάτων και διατίθενται στην αγορά στο πλαίσιο του ευέλικτου συστήματος, για κάθε κατηγορία κινητήρα από το 20 % στο 50 % των ετήσιων πωλήσεων των ΚΑΕ - κατασκευαστών αρχικού εξοπλισμού - σε εξοπλισμό, καθώς και προσαρμογή του μέγιστου αριθμού κινητήρων που μπορούν να διατεθούν στην αγορά στο πλαίσιο του ευέλικτου συστήματος ως εναλλακτική δυνατότητα επιλογής, κατά την περίοδο που μεσολαβεί μεταξύ του σταδίου IIIA και του σταδίου IIIB για τις εκπομπές.

3.1.2 Δυνατότητα ένταξης των κινητήρων που χρησιμοποιούνται για την πρόωση σε αυτοκινητάμαξες και σιδηροδρομικές μηχανές στο ευέλικτο σύστημα, πράγμα που επιτρέπει στον ΚΑΕ να διαθέτει στην αγορά περιορισμένο αριθμό κινητήρων στο πλαίσιο του ευέλικτου συστήματος.

3.1.3 Ημερομηνία λήξης της ισχύος αυτών των μέτρων ορίζεται η 31η Δεκεμβρίου 2013.

3.2 Η προτεινόμενη επιλογή προβλέπει επέκταση του ισχύοντος ευέλικτου συστήματος και ένταξη σε αυτό τομέων που δεν καλύπτονται ακόμα. Κρίθηκε δε ως η καλύτερη επιλογή που ισορροπεί ανάμεσα στον περιβαλλοντικό αντίκτυπο και στο οικονομικό όφελος χάρη στην εξοικονόμηση κόστους συμμόρφωσης της αγοράς με τα νέα όρια εκπομπών.

4. Γενικές παρατηρήσεις

4.1 Η Ευρωπαϊκή Οικονομική και Κοινωνική Επιτροπή (ΕΟΚΕ) στηρίζει τον προσανατολισμό της Επιτροπής, που συνίσταται στη διασφάλιση μεγαλύτερης ευελιξίας στην υλοποίηση των διαφόρων φάσεων εφαρμογής των οριακών τιμών που θεσπίζονται για τα ΜΟΚΜ όσον αφορά τις εκπομπές μονοξειδίου του άνθρακα, οξειδίων του αζώτου, υδρογονανθράκων και σωματιδίων.

4.2 Η ΕΟΚΕ συμμερίζεται τις ανησυχίες της Επιτροπής όσον αφορά την προστασία της ανταγωνιστικότητας και της απασχόλησης της ευρωπαϊκής βιομηχανίας ΜΟΚΜ απέναντι στις επιπτώσεις τις διεθνούς χρηματοπιστωτικής και οικονομικής κρίσης, αλλά και όσον αφορά την ανάγκη επιδίωξης υψηλού επιπέδου προστασίας του περιβάλλοντος και ευημερίας των Ευρωπαίων πολιτών.

4.3 Η ΕΟΚΕ, όπως ήδη έκανε και σε προηγούμενες γνωμοδοτήσεις με αντικείμενο τις νομοθετικές προτάσεις της Επιτροπής σχετικά με τη μείωση των εκπομπών, επιβεβαιώνει την υποστήριξή της σε όλες τις πρωτοβουλίες της ΕΕ που στοχεύουν στην επίτευξη των συγκεκριμένων στόχων για τη μείωση των εκπομπών αερίων θερμοκηπίου, την οποία θεωρεί αποτελεί βασική πτυχή για την αντιμετώπιση της κλιματικής αλλαγής και την προστασία του περιβάλλοντος και της υγείας.

4.4 Η ΕΟΚΕ στηρίζει κατά συνέπεια την πρόταση της Επιτροπής να φτάσει το 50 % το ποσοστό ευελιξίας για τους κλάδους που ήδη καλύπτονται από το ευέλικτο σύστημα βάσει της οδηγίας ΜΟΚΜ του 1997 και των μεταγενέστερων τροποποιήσεών της, καθώς και αυτήν που αφορά την ένταξη των αυτοκινηταμαξών και σιδηροδρομικών μηχανών στο ευέλικτο σύστημα, με ποσοστό ευελιξίας 20 % επί των ετήσιων πωλήσεων μηχανημάτων που διαθέτουν κινητήρες της προβλεπόμενης κατηγορίας.

4.5 Η ΕΟΚΕ τονίζει εκ νέου (11) ότι οι εκπομπές δεν θα πληρούν τις προβλεπόμενες τιμές παρά μόνο εφόσον τα ανάλογα καύσιμα διατίθενται πραγματικά στην αγορά και προειδοποιεί πως - δεδομένης της τεχνολογίας που απαιτείται για την επίτευξη των τιμών ορίων της φάσης III B και IV όσον αφορά τις εκπομπές σωματιδίων και NOx - η περιεκτικότητα σε θείο του καυσίμου πρέπει να βρίσκεται κάτω από τα σημερινά επίπεδα σε πολλά κράτη μέλη, ενώ είναι απαραίτητο να ορισθεί ένα κοινό καύσιμο αναφοράς, που να ανταποκρίνεται στην πραγματικότητα της αγοράς καυσίμων (12).

4.6 Υπογραμμίζει τον σύνθετο και λεπτό χαρακτήρα της αναθεώρησης αυτής, η οποία πρέπει από τη μία πλευρά να στοχεύει, εύλογα, στην περαιτέρω μείωση των εκπομπών μονοξειδίου του άνθρακα, οξειδίων του αζώτου, υδρογονανθράκων και σωματιδίων, και από την άλλη να μην βλάπτει την ανταγωνιστικότητα των ενδιαφερόμενων κλάδων, που δραστηριοποιούνται σε μια παγκόσμια, ιδιαίτερα ανταγωνιστική αγορά που διανύει περίοδο κρίσης εντυπωσιακών διαστάσεων.

4.7 Προς τούτο, η ΕΟΚΕ κρίνει ζωτικής σημασίας την προώθηση κοινών προσπαθειών, σε ευρωπαϊκό και διεθνές επίπεδο, για τη θέσπιση ενιαίων και γενικά αποδεκτών τεχνικών προδιαγραφών, προκειμένου να προωθηθούν οι ανταλλαγές σε παγκόσμιο επίπεδο στον κλάδο, να εναρμονισθούν ακόμη περισσότερο τα όρια εκπομπών που ισχύουν στην Κοινότητα με αυτά που ισχύουν ή προβλέπονται σε τρίτες χώρες.

4.8 Η ΕΟΚΕ συμμερίζεται τις ανησυχίες και τον φόβο που έχει εκφρασθεί όσον αφορά τις ιδιαίτερα επιβαρυντικές επιπτώσεις στο βιομηχανικό κόστος, το κόστος Ε&ΤΑ και στο κόστος πιστοποίησης της συμμόρφωσης των ΜΟΚΜ. Αυτό το κόστος, εάν δεν προβλεφθεί και δεν κατανεμηθεί σε ευρύ χρονικό διάστημα, μπορεί να θέσει σε κίνδυνο το επίπεδο απασχόλησης στους εν λόγω κλάδους.

4.9 Η ΕΟΚΕ τονίζει πως για την επίτευξη των στόχων, είναι αναγκαίος όχι μόνο ο καθορισμός αυστηρών τιμών ορίων, αλλά και η θέσπιση διαδικασιών δοκιμών που να ανταποκρίνονται στις πραγματικές συνθήκες, με περιορισμό της χρήσης των εργαστηριακών δοκιμών, οι οποίες δίνουν θεωρητικά αποτελέσματα, και των αντικρουόμενων μεθοδολογιών κατά τον έλεγχο των εκπομπών. Κρίνεται αναγκαία η συλλογή, κατά τρόπο ακριβή και ενιαίο, στοιχείων για τη συμπεριφορά των αερίων που εκπέμπουν τα μη οδικά κινητά μηχανήματα κατά τη χρήση τους, και όχι μόνο στη δοκιμαστική φάση (13).

4.10 Ειδικής προσοχής χρήζουν οι ΜΜΕ του κλάδου, για τις οποίες η ΕΟΚΕ φρονεί πως οι ευέλικτοι μηχανισμοί προσαρμογής, οι προθεσμίες υλοποίησης και ο χρόνος που διατίθεται για τη μετάβαση μεταξύ των διαφόρων φάσεων είναι ιδιαίτερα επαχθείς καθώς το κόστος προσαρμογής των μηχανών και των κινητήρων είναι ακόμη πιο επαχθές για τη μικρή επιχείρηση σε σύγκριση με τους μεγάλους βιομηχανικούς ομίλους.

4.10.1 Η ΕΟΚΕ συνιστά να καταρτισθούν επικαιροποιημένες κατευθυντήριες γραμμές εφαρμογής προκειμένου να διευκολυνθεί η εφαρμογή των διατάξεων που προβλέπονται κατά τα διάφορα στάδια –όχι μόνον από τους κατασκευαστές κινητήρων ΚΑΕ αλλά και, κυρίως, από τους κατασκευαστές μηχανημάτων στα οποία χρειάζεται να ενσωματωθούν οι εν λόγω κινητήρες– σε συνδυασμό με μια συμμετοχική διαδικασία ανάλυσης προοπτικών όσον αφορά τόσο τους ορίζοντες που διανοίγονται για την προστασία του περιβάλλοντος με τους κινητήρες ΜΟΚΜ όσο και τις δυνατότητες ενθάρρυνσης της χρήσης οικολογικών σημάτων σε αυτόν τον τομέα.

5. Ειδικές παρατηρήσεις

5.1 Η ΕΟΚΕ εκφράζει τους προβληματισμούς της όσον αφορά την τήρηση των προθεσμιών θέσης σε ισχύ της φάσης ΙΙΙ Β, της φάσης IV και των σχετικών διαδικασιών έγκρισης.

5.1.1 Διερωτάται ως προς τη σκοπιμότητα της παράτασης κατά δύο έτη της προθεσμίας για την υλοποίηση της φάσης ΙΙΙ Β και κατά τρία έτη όσον αφορά τη φάση IV, προκειμένου να διασφαλισθεί η πραγματική και πλήρης συμμόρφωση με όσα αυτές προβλέπουν.

5.2 Όσον αφορά το Παράρτημα Ι, η ΕΟΚΕ εκτιμά πως τα πιστοποιητικά που προβλέπονται θα πρέπει να περιλαμβάνουν όχι μόνο δείγμα των ετικετών διάθεσης στην αγορά με το ευέλικτο σύστημα και της συμπληρωματικής ετικέτας, αλλά και επιμέρους περιγραφή των υποχρεωτικών μέσων για τη συμμόρφωση με τις οριακές τιμές που προβλέπουν οι διατάξεις βάσει των οποίων δόθηκε η έγκριση.

5.3 Τέλος, η ΕΟΚΕ κρίνει σκόπιμο η Επιτροπή να υποβάλει, βάσει των στοιχείων που παρέχουν οι επιχειρήσεις παραγωγής, οι χρήστες και τα κράτη μέλη, Έκθεση στο Ευρωπαϊκό Κοινοβούλιο, το Συμβούλιο και την ίδια την ΕΟΚΕ για τον βαθμό εφαρμογής και τα αποτελέσματα που μπορεί να επιτύχει η προτεινόμενη οδηγία είτε όσον αφορά την ικανότητα της αγοράς εργασίας είτε όσον αφορά την πραγματική μείωση των εκπομπών και τη συμβολή των ΜΟΚΜ στην προστασία του περιβάλλοντος και την επίτευξη των στόχων της ΕΕ «20-20-20».

Βρυξέλλες, 16 Σεπτεμβρίου 2010. Ο Πρόεδρος της Ευρωπαϊκής Οικονομικής και Κοινωνικής Επιτροπής Mario SEPI

(1) CO, NOx, HC, PM

(2) Οι κατασκευαστές των οχημάτων πρέπει να επανεξετάσουν συνολικά το δομικό τους σχεδιασμό προκειμένου αυτά να διαθέτουν πλέον τους νέους κινητήρες.

(3) Οδηγία 97/68/ΕΚ

(4) ΕΕ C 220 της 16.09.2003, σ. 16.

(5) Από την 01.01.2011

(6) Βλ. υποσημείωση 1.

(7) Βλ. υποσημείωση 4.

(8) ΕΕ C 407 της 28.12.1998, ΕΕ C 260 της 17.09.2001, σ. 1, ΕΕ C 220 της 16.09.2003, σ. 16.

(9) SEC(2010) 829 της 7.7.2010 που συνοδεύει την Πρόταση COM(2010) 362 τελ.

(10) http://ec.europa.eu/enterprise/sectors/mechanical/non-road-mobile-machinery/publications-studies/index_en.htm

(11) Βλ. υποσημείωση 4.

(12) Βλ. οδηγία 2003/17/ΕΚ του Ευρωπαϊκού Κοινοβουλίου και του Συμβουλίου, της 3ης Μαρτίου 2003, για τροποποίηση της οδηγίας 98/70/ΕΚ όσον αφορά την ποιότητα των καυσίμων βενζίνης και ντίζελ.

(13) Βλ. ειδικότερα τις εργασίες της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΗΕ) με θέμα: «Exhaust emissions test protocol of non-road mobile machinery (NRMM) – Draft global tecnical regulation concerning the test procedure for compression-ignition (C.I.) engines to be installed in agricultural and forestry tractors and in non-road mobile machinery wit renard to the emissions of polluants by the engine».